ประกาศการประปานครหลวง เรื่อง หลักเกณฑ์การลดค่าใช้จ่ายในการติดตั้งประปาใหม่อัตราร้อยละ 10
ประกาศการประปานครหลวง
ประกาศการประปานครหลวง
เรื่อง
หลักเกณฑ์การลดค่าใช้จ่ายในการติดตั้งประปาใหม่อัตราร้อยละ ๑๐[๑]
 

เพื่อดำเนินการตามนโยบายของคณะรักษาความสงบแห่งชาติในการคืนความสุขให้กับประชาชนในการขยายบริการน้ำสะอาดสำหรับการอุปโภคบริโภคให้ครอบคลุมประชาชนในทุกพื้นที่และสร้างการเข้าถึงน้ำสะอาดอย่างเท่าเทียมกัน
เพื่อคุณภาพชีวิตที่ดีของประชาชน และเนื่องในวาระครบรอบ ๑๐๐ ปี การประปาไทย

อาศัยอำนาจตามความในมาตรา ๓๑ แห่งพระราชบัญญัติการประปานครหลวง พ.ศ.
๒๕๑๐ ประกอบกับข้อบังคับการประปานครหลวง ฉบับที่ ๑๑๖ ว่าด้วย การบริการจัดส่ง
จำหน่ายและการใช้น้ำประปา พ.ศ. ๒๕๔๓ และฉบับแก้ไขเพิ่มเติม
จึงยกเลิกประกาศการประปานครหลวง เรื่อง
ขยายระยะเวลาการลดค่าใช้จ่ายในการติดตั้งประปาใหม่อัตราร้อยละ ๑๐ ฉบับลงวันที่ ๑
ตุลาคม พ.ศ. ๒๕๕๖
และกำหนดหลักเกณฑ์การลดค่าใช้จ่ายในการติดตั้งประปาใหม่ให้กับประชาชนในเขตพื้นที่บริการ
ดังต่อไปนี้

๑. เป็นผู้ขอรับบริการติดตั้งประปาใหม่สำหรับการติดตั้งถาวรทุกประเภท

๒. เป็นการขอรับบริการติดตั้งประปาใหม่โดยใช้มาตรวัดน้ำขนาดเส้นผ่านศูนย์กลาง
๑/๒ นิ้ว หรือ ๓/๔ นิ้ว
และระยะทางวางท่อเข้าสถานที่ติดตั้งมาตรวัดน้ำของผู้ขอรับบริการติดตั้งประปาใหม่
ต้องไม่เกิน ๒๐ เมตร นับจากท่อหลักของการประปานครหลวง

๓. ลดค่าใช้จ่ายในการติดตั้งประปาใหม่ในอัตราร้อยละ
๑๐ ของค่าใช้จ่ายทั้งหมด
๓.๑ สำหรับมาตรวัดน้ำขนาดเส้นผ่านศูนย์กลาง ๑/๒ นิ้ว
ลดค่าใช้จ่ายจากจำนวน ๕,๐๐๐ บาท เหลือเป็น ๔,๕๐๐ บาท
โดยต้องชำระภาษีมูลค่าเพิ่มตามอัตราที่กฎหมายกำหนด และวางเงินประกันการใช้น้ำ
จำนวน ๔๐๐ บาท
๓.๒ สำหรับมาตรวัดน้ำขนาดเส้นผ่านศูนย์กลาง ๓/๔ นิ้ว
ลดค่าใช้จ่ายจากจำนวน ๖,๐๐๐ บาท เหลือเป็น ๕,๔๐๐ บาท
โดยต้องชำระภาษีมูลค่าเพิ่มตามอัตราที่กฎหมายกำหนด และวางเงินประกันการใช้น้ำ จำนวน
๖๐๐ บาท

๔. ผู้ขอรับบริการติดตั้งประปาใหม่ซึ่งมีรายได้เฉลี่ยต่อครัวเรือนไม่เกินเดือนละ
๑๒,๐๐๐ บาท โดยมีหนังสือรับรองจากหน่วยงานราชการ
สามารถขอผ่อนชำระค่าใช้จ่ายในการติดตั้งประปาใหม่ได้ เดือนละ ๑ งวด
ภายในกำหนดเวลาไม่เกิน ๑ ปี โดยผู้ขอรับบริการติดตั้งประปาใหม่ต้องผ่อนชำระงวดแรก
พร้อมวางเงินประกันการใช้น้ำ จำนวน ๔๐๐ บาท หรือ ๖๐๐ บาท ตามขนาดมาตรวัดน้ำในวันทำสัญญาผ่อนชำระค่าใช้จ่ายในการติดตั้งประปาใหม่
ทั้งนี้
ผู้ขอรับบริการติดตั้งประปาใหม่ต้องจัดหาผู้ค้ำประกันเป็นข้าราชการหรือพนักงานรัฐวิสาหกิจ
ที่ดำรงตำแหน่งไม่ต่ำกว่าระดับ ๖ หรือเทียบเท่า หรือเป็นบุคคลที่น่าเชื่อถือ เช่น
กำนัน ผู้ใหญ่บ้าน หรือประธานชุมชน และหากผู้ขอรับบริการติดตั้งประปาใหม่
ไม่ปฏิบัติตามข้อกำหนดในสัญญาผ่อนชำระค่าใช้จ่ายในการติดตั้งประปาใหม่
การประปานครหลวงขอสงวนสิทธิ์ในการระงับการจ่ายน้ำ และเรียกให้ผู้ค้ำประกันชำระเงินค่าใช้จ่ายในการติดตั้งประปาใหม่ที่ค้างชำระอยู่ทั้งหมดแก่การประปานครหลวง

๕. เป็นผู้ยื่นคำขอติดตั้งประปาใหม่
ตั้งแต่วันที่ ๑ ตุลาคม พ.ศ. ๒๕๕๗ ถึงวันที่ ๓๐ กันยายน พ.ศ. ๒๕๕๙

จึงประกาศให้ทราบโดยทั่วกัน


ประกาศ
ณ วันที่ ๑๙ กันยายน พ.ศ. ๒๕๕๗
ธนศักดิ์
วัฒนฐานะ
ผู้ว่าการการประปานครหลวง








ปริยานุช/ผู้จัดทำ
๑๑ ธันวาคม
๒๕๕๗

วิศนี/ผู้ตรวจ
๑๕ ธันวาคม
๒๕๕๗









[๑] ราชกิจจานุเบกษา
เล่ม ๑๓๑/ตอนทที่ ๑๓๐ ง/หน้า ๑๐๓/๔ ธันวาคม ๒๕๕๗